แนะประชาชนร่วมป้องกันไฟป่า กำจัดวัสดุที่เป็นแหล่งเชื้อเพลิง ลดความเสี่ยงต่อการเกิดไฟป่า
นายชัยณรงค์ วาสนะสมสิทธิ์ รองอธิบดีกรมป้องกันและบรรเทาสาธารณภัย (ปภ.) ในฐานะโฆษกกรมป้องกันและบรรเทาสาธารณภัย เปิดเผยว่า ช่วงเดือนมีนาคม - เมษายน เป็นช่วงที่ประเทศไทยมีจุดความร้อน (Hotsport) สะสมเป็นจำนวนมาก จึงมีความเสี่ยงสูงต่อการเกิดไฟป่าสูง เนื่องจากสภาพอากาศแห้ง ต้นไม้ผลัดใบและหญ้าแห้งตายจำนวนมาก ประกอบกับมีลมพัดแรง เมื่อเกิดเพลิงไหม้ไฟจึงลุกลามอย่างรวดเร็วและยากต่อการควบคุม เพื่อลดความเสี่ยงต่อการเกิดไฟป่า ขอแนะประชาชนข้อควรปฏิบัติการป้องกันเกิดไฟป่า โดยกำจัดวัสดุที่เป็นเชื้อเพลิง เก็บกวาดพื้นที่ไม่ให้เป็นแหล่งสะสมของเชื้อเพลิง เตรียมพื้นที่การเกษตรโดยใช้วิธีฝังกลบขยะและไถกลบเศษวัชพืชแทนการเผา งดเว้นการประกอบกิจกรรมเกี่ยวกับไฟ โดยไม่เผาขยะหรือเศษวัชพืช ไม่เผาหญ้าเพื่อทำทางเดินในป่า ไม่ทิ้งก้นบุหรี่ลงบนพงหญ้า ไม่เก็บหาของป่าหรือล่าสัตว์โดยการจุดไฟรมควัน หลีกเลี่ยงการจุดไฟหรือก่อกองไฟในพื้นที่ป่า หากจำเป็นต้องก่อกองไฟควรดูแลอย่างใกล้ชิดและใช้น้ำราดดับไฟให้สนิททุกครั้ง เพื่อป้องกันเพลิงลุกลามเป็นไฟป่า นอกจากนี้ ควรสร้างแนวกันไฟป้องกันเพลิงลุกลาม โดยจัดทำคันดินกั้นหรือขุดเป็นร่องดินล้อมรอบบริเวณบ้านและพื้นที่การเกษตร รวมถึงตรวจสอบแนวกันไฟ ไม่ให้มีต้นไม้พาดขวางจะช่วยสกัดไม่ให้เพลิงลุกลามขยายวงกว้าง ประชาชนสามารถแจ้งเหตุและขอความช่วยเหลือโดยด่วนทางไลน์ “ปภ.รับแจ้งเหตุ1784” รวมถึงติดต่อได้ทางสายด่วนนิรภัย 1784 ตลอด 24 ชั่วโมง